Diari Oficial de la Generalitat Valenciana


Sumari del DOGV 5995, del 17-04-2009 (2009/4161)

ORDE de 31 de març de 2009, de la Conselleria d'Educació, per la qual es regulen les proves d'accés a cicles formatius corresponents a la Formació Professional Inicial del sistema educatiu en l'àmbit de gestió de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2009/03/31/(1)**

### Versions

 Text inicial: 18/04/2009 - Actualitat 

### Dades del document

Número de DOGV
:   5995

Data del DOGV
:   17-04-2009

Secció del DOGV
:   I. DISPOSICIONS GENERALS

Número del document
:   2009/4161


Data del document
:   31-03-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * accés a l'educació
    * legislació
    * avaluació de coneixements
    * ensenyament professional

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

ORDE de 31 de març de 2009, de la Conselleria d'Educació, per la qual es regulen les proves d'accés a cicles formatius corresponents a la Formació Professional Inicial del sistema educatiu en l'àmbit de gestió de la Comunitat Valenciana.  
  
La Llei Orgànica 2/2006, de 3 de maig, d'Educació, definix, en el capítol V del títol I, els aspectes més rellevants de la formació professional en el sistema educatiu, i disposa que podran cursar la formació professional de grau mitjà i la de grau superior els qui, respectivament, posseïsquen el títol de Graduat en Educació Secundària Obligatória o el de Batxiller. Així mateix, l'article 41.2 d'esta llei preveu l'accés a la formació professional dels aspirants que, encara que no tinguen els requisits acadèmics, superen una prova d'accés regulada per les administracions educatives.  
  
El Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu establida per la Llei Orgànica 2/2006, de 3 de maig, d'Educació, disposa en l'article 19 que les proves d'accés a les ensenyances de formació professional que organitzen les administracions educatives, per al curs 2007-2008 i els següents, es regiran pel que s'ha regulat en l'article 41 de la Llei Orgànica 2/2006, de 3 de maig, d'Educació.  
  
El Reial Decret 1538/2006, de 15 de desembre, pel qual s'establix l'ordenació general de la formació professional del sistema educatiu, regula, dins del capítol V en els articles 21 a 28, l'accés a la formació professional per mitjà d'una prova. En l'article 26 disposa que les administracions educatives convocaran, almenys una vegada a l'any, les proves d'accés als cicles formatius de grau mitjà i de grau superior.  
  
Les proves d'accés als cicles formatius de formació professional constituïxen una de les mesures que faciliten a les persones continuar en l'educació i la formació, concretament a aquelles que per alguna raó van abandonar el sistema educatiu sense cap titulació o amb una titulació insuficient per a continuar estudiant, de manera que possibiliten als interessats cursar estudis de formació professional sense reunir els requisits acadèmics d'accés.  
  
L'organització de les proves d'accés constituïx un compromís amb l'aprenentatge al llarg de la vida, alhora que contribuïx a evitar l'abandó escolar i a fomentar el desenrotllament personal eliminant els obstacles que poden impedir la continuació d'estudis.  
  
En virtut del que s'ha exposat anteriorment i segons el que s'ha fixat en l'article 17.2 del Reial Decret 1538/2006, de 15 de desembre, pel qual s'establix l'ordenació de la formació professional del sistema educatiu, vista la proposta de la Direcció General d'Avaluació, Innovació Educativa i de la Formació Professional de 31/03/2009, amb un informe previ del Consell Valencià de Formació Professional, i en exercici de les atribucions que em conferix l'article 28.e) de la Llei 5/1983, de 30 de desembre, del Consell,  
  
ORDENE  
  
Article 1. Objecte  
  
L'objecte de la present orde és regular les proves d'accés a cicles formatius de Formació Professional de grau mitjà i superior a la Comunitat Valenciana.  
  
Article 2. Disposicions generals  
  
2.1. La direcció general competent convocarà, almenys una vegada a l'any, proves d'accés en tots els cicles formatius de Formació Professional Inicial que s'impartisquen a la Comunitat Valenciana en el moment de la convocatória.  
  
2.2. En estes proves, només podran concórrer els qui no reunisquen els requisits acadèmics d'accés directe establits en la normativa específica sobre admissió de l'alumnat.  
  
2.3. L'alumnat que supere les proves d'accés a cicles formatius podrà optar a fer-les en convocatóries posteriors amb la finalitat d'incrementar la qualificació que ha obtingut. En convocatória posterior, l'alumnat podrà sol·licitar l'exempció d'alguna part o d'algun apartat de les proves regulades en esta orde, o fer la totalitat de la prova. En tot cas, la nota que es computarà en els processos d'admissió serà la més alta, i l'interessat ho haurà d'acreditar.  
  
2.4. En cada convocatória es fixarà la data, l'horari de celebració de les proves i la duració de cada una d'estes, així com el procediment per a determinar els centres educatius on tindran lloc.  
  
2.5. Els interessats presentaran, dins del termini previst en la convocatória i en els centres que es determinen, la sol·licitud d'inscripció acompanyada d'una declaració responsable que no reunixen els requisits d'accés directe.  
  
2.6. Tots els requisits que s'han de complir per a poder presentar-se a la prova o per a estar-ne exempts de tota o d'alguna part d'esta, s'entendran referits a la data que s'especifique en la convocatória, i la puntuació que s'obtinga quedarà condicionada a la justificació en dita data.  
  
Article 3. Requisits de participació  
  
3.1. Per a concórrer a la prova d'accés a cicles formatius de grau mitjà es requerirà tindre, com a mínim, dèsset anys complits l'any de realització de la prova.  
  
3.2. Per a concórrer a la prova d'accés a cicles formatius de grau superior s'haurà de complir algun dels requisits següents:  
  
a) Tindre, com a mínim, dènou anys complits l'any de realització de la prova.  
  
b) Tindre díhuit anys complits l'any de realització de la prova i estar en possessió d'un títol de tècnic relacionat amb aquell a què es pretén accedir.  
  
Article 4. Termini d'inscripció  
  
El període d'inscripció a les proves d'accés per a cicles formatius de grau mitjà i superior serà el que a este efecte establisca la convocatória.  
  
Article 5. Estructura i continguts de la prova d'accés als cicles formatius de grau mitjà  
  
5.1. La prova d'accés a cicles formatius de grau mitjà serà comuna per a tots els cicles, i en esta, l'aspirant haurà d'acreditar que posseïx els coneixements i habilitats suficients per a cursar amb aprofitament les ensenyances respectives.  
  
5.2. La prova s'estructurarà en dos parts:  
  
a) Sociolingüística, que versarà sobre coneixements de Llengua i Literatura (castellana o valenciana) i Ciències Socials, Geografia i História. Constarà de dos apartats:  
  
a1) Llengua i Literatura (castellana o valenciana)  
  
a2) Ciències Socials: Geografia i História  
  
b) Científica, matemàtica i tècnica, que versarà sobre coneixements de Matemàtiques, Ciències Naturals i Tecnologia. Constarà de tres apartats:  
  
b1) Matemàtiques  
  
b2) Ciències Naturals  
  
b3) Tecnologia  
  
5.3. Els continguts de referència corresponents a cada una de les parts seran els currículums vigents de l'Educació Secundària Obligatória a la Comunitat Valenciana.  
  
Article 6. Exempcions en la prova d'accés als cicles de grau mitjà  
  
6.1. Estaran exempts de tota la prova:  
  
- Els qui hagen superat la prova d'accés a la universitat per a majors de 25 anys.  
  
- Els qui hagen superat la prova d'accés a la Formació Professional de grau superior en qualsevol de les opcions.  
  
- Els qui hagen superat el primer nivell d'un programa de qualificació professional inicial.  
  
En estos supósits, com que queden exempts de fer la prova, podran fer la preinscripció directament en el cicle formatiu que vullguen cursar si acrediten esta condició en el període que a este efecte establisca la normativa sobre l'admissió de l'alumnat i passaran a formar part del torn reservat a provinents de la prova d'accés a cicles formatius de Formació Professional. La qualificació que se'ls assignarà serà la que conste en el certificat corresponent, si s'ha superat la prova d'accés a la universitat o la prova d'accés a la Formació Professional de grau superior, o un 5 en el supósit que haja superat el primer nivell d'un programa de qualificació professional inicial.  
  
No obstant aixó, estos alumnes podran participar, si ho preferixen, en la prova d'accés, acollint-se a les exempcions parcials que pugua correspondre'ls. En este cas, podran optar per la nota indicada en el paràgraf anterior o per la que els corresponga de la prova d'accés. En el cas dels alumnes que han superat el primer nivell d'un PQPI, si, a més, han fet el curs de preparació de la prova d'accés previst en l'article 41.5 de la Llei Orgànica 2/2006, de 3 de maig, d'Educació, se'ls aplicarà el que s'ha indicat en l'article 12, punt 3.  
  
6.2. Estaran exempts de la part sociolingüística o, si és el cas, de l'apartat que corresponga:  
  
- Els qui hagen superat tota la prova, la part sociolingüística o l'apartat del que sol·liciten l'exempció en convocatóries anteriors.  
  
- Els qui hagen superat l'àmbit de comunicació i social del cicle 2, nivell 2 d'educació de persones adultes.  
  
- Els qui hagen superat el módul lingüisticosocial del primer nivell en un programa de qualificació professional inicial a la Comunitat Valenciana.  
  
- Els qui hagen superat les matèries corresponents en l'Educació Secundària Obligatória.  
  
- Els qui hagen superat els àmbits lingüístic i social d'un programa de diversificació curricular.  
  
- Els qui, estant exempts de tota la prova, segons s'especifica en el punt 6.1, opten per presentar-s'hi.  
  
6.3. Estaran exempts de la part científica, matemàtica i tècnica o, si és el cas, de l'apartat que corresponga:  
  
- Els qui hagen superat tota la prova, la part científica, matemàtica i tècnica o l'apartat del qual sol·liciten estar exempts en convocatóries anteriors.  
  
- Els qui hagen superat l'àmbit cientificotecnológic del cicle 2, nivell 2 d'educació de persones adultes.  
  
- Els qui hagen superat el módul cientificomatemàtic del primer nivell en un programa de qualificació professional inicial a la Comunitat Valenciana.  
  
- Els qui hagen superat les matèries corresponents, en l'Educació Secundària Obligatória.  
  
- Els qui hagen superat els àmbits científic i pràctic d'un programa de diversificació curricular.  
  
- Els qui estiguen en possessió d'un certificat de professionalitat de nivell 1 o superior.  
  
- Els qui tinguen una experiència laboral que, com a mínim, equivalga a un any a jornada completa.  
  
- Els qui hagen superat dos móduls relacionats amb una unitat de competència d'un títol de grau mitjà.  
  
- Els qui, estant exempts de tota la prova, segons s'especifica en el punt 6.1, opten per presentar-s'hi.  
  
6.4. Les exempcions previstes en els apartats anteriors del present article seran acumulables.  
  
6.5. Els interessats en les exempcions a què fan referència els apartats 6.2 i 6.3 del present article ho hauran de fer constar en la sol·licitud d'inscripció i hauran d'acompanyar la documentació que ho acredite o el compromís de presentar-la en el termini marcat en la convocatória de la prova.  
  
Article 7. Estructura i continguts de la prova d'accés als cicles formatius de grau superior  
  
7.1. Esta prova constarà de dos parts:  
  
a) Part comuna, que té com a objectiu apreciar la maduresa i idoneïtat dels candidats per a continuar amb èxit els estudis de Formació Professional de grau superior, així com la seua capacitat de raonament i d'expressió escrita. Constarà de tres apartats:  
  
a1) Llengua i Literatura (castellana o valenciana)  
  
a2) Llengua estrangera (Anglés)  
  
a3) Matemàtiques  
  
b) Part específica, que té com a objectiu valorar les capacitats de base referents al camp professional de què es tracte i versarà sobre els coneixements bàsics de les matèries de batxillerat que faciliten la connexió amb cada cicle formatiu de grau superior, de conformitat amb l'article 24.3, en relació amb el 6 h) del Reial Decret 1538/2006, de 15 de desembre.  
  
Hi hauran tres opcions, segons el cicle a què es pretén accedir, i, en cada una, el candidat triarà dos de les tres matèries que el formen.  
  
Les opcions seran:  
  
A) Humanitats i Ciències Socials. Les matèries seran História, Economia i Geografia.  
  
B) Tecnologia. Les matèries seran Dibuix Tècnic, Tecnologia Industrial, i Física i Química,  
  
C) Ciències. Les matèries seran Física, Biologia i Ciències de la Terra, i Química.  
  
Els cicles als quals cada una d'estes opcions permeten l'accés es publicaran mitjançant una resolució al començament de cada curs escolar.  
  
7.2. Els continguts de les matèries sobre les quals versaran les proves seran els corresponents als currículums vigents de les modalitats de Batxillerat a la Comunitat Valenciana.  
  
Article 8. Exempcions en la prova d'accés als cicles formatius de grau superior  
  
8.1. Estaran exempts de fer tota la prova, els qui hagen superat la prova d'accés a la universitat per a majors de 25 anys.  
  
Com que quedaran exempts de fer la prova, podran preinscriure's directament en el cicle formatiu que vullguen cursar i acreditaran esta condició en el període que, a este efecte, establisca la normativa sobre l'admissió de l'alumnat. En este cas, passaran a formar part del torn reservat a provinents de la prova d'accés a cicles formatius de Formació Professional. Si el cicle formatiu de grau superior que es vol cursar permet accedir als mateixos estudis universitaris per als quals l'aspirant va superar la prova d'accés a la universitat, la qualificació serà la que haja obtingut en la prova. En tots els altres casos, la qualificació global serà de 5.  
  
No obstant aixó, estos alumnes podran participar, si ho preferixen, en la prova d'accés i s'acolliran a les exempcions parcials que els puga correspondre. En este cas, podran optar per la nota indicada en el paràgraf anterior o per la que els corresponga de la prova d'accés.  
  
8.2. Estaran exempts de fer la part comuna de la prova o, si és el cas, de l'apartat que corresponga:  
  
- Els qui hagen superat tota la prova o la part mencionada o l'apartat de què sol·liciten l'exempció en convocatóries anteriors.  
  
- Els qui hagen superat les matèries del Batxillerat que integren la part comuna o l'apartat corresponent.  
  
- Els qui estan exempts de tota la prova, segons s'especifica en el punt 8.1, i opten per presentar-s'hi.  
  
8.3. Estaran exempts de fer la part específica de la prova o, si és el cas, de l'apartat que corresponga:  
  
- Els qui hagen superat tota la prova o les matèries corresponents a esta part de la prova o l'apartat de què hagen sol·licitat estar exempts en convocatóries anteriors.  
  
- Els qui hagen superat les matèries del Batxillerat que integren la part específica o l'apartat que corresponga.  
  
- Els qui estiguen en possessió d'un títol de tècnic en un cicle de la mateixa família professional o relacionat amb esta a què es pretén accedir.  
  
- Els qui estiguen en possessió d'un certificat de professionalitat corresponent a una qualificació professional, almenys, de nivell 2 d'una família professional de les establides per a l'opció per la qual es presenta.  
  
- Els qui tinguen una experiència laboral equivalent, com a mínim, a un any a jornada completa en el camp professional d'una família professional de les establides per a l'opció per la qual es presenten.  
  
- Els qui tinguen superats dos móduls relacionats amb una unitat o diverses de competència d'un títol de grau superior relacionat amb l'opció per la qual es presenten.  
  
- Per a accedir a cicles formatius de la família professional d'Activitats Físiques i Esportives, els qui acrediten, per mitjà de certificat de la Secretaria Autonómica d'Esport, ser esportista d'elit (nivells A i B) de la Comunitat Valenciana, o tindre la condició d'esportista d'alt nivell, segons el que establix el Reial Decret 1467/97, de 19 de setembre (BOE de 16.10.1997).  
  
- Els qui estan exempts de tota la prova, segons s'especifica en el punt 8.1, i opten per presentar-s'hi.  
  
8.4. Les exempcions previstes en els apartats anteriors del present article seran acumulables.  
  
8.5. Els interessats en les exempcions a què fan referència els apartats 2 i 3 d'este article, ho hauran de fer constar en la sol·licitud d'inscripció i hauran d'acompanyar la documentació que ho acredite o el compromís de presentar-la en el termini marcat en la convocatória de la prova.  
  
Article 9. Coordinació  
  
9.1. Les direccions territorials d'Educació designaran un inspector d'educació encarregat de la coordinació del procés de desenrotllament de les proves en cada província.  
  
Les seues funcions seran:  
  
a) Convocar i dirigir totes les reunions que siguen necessàries amb els directors dels centres docents on s'hagen de fer les proves.  
  
b) Supervisar-ne el desenrotllament.  
  
c) Atendre les consultes que respecte d'aixó facen els centres docents.  
  
9.2. La Direcció General d'Avaluació, Innovació i Qualitat Educativa i de la Formació Professional convocarà els inspectors coordinadors a les reunions conjuntes necessàries per a organitzar el desenrotllament harmónic de les proves en les tres províncies.  
  
Article 10. Comissions avaluadores  
  
10.1. En cada centre es constituirà una comissió avaluadora, formada per un/a president/a, un/a secretari/a i, almenys, tres professors/es del centre amb coneixements suficients per a valorar les proves, que s'encarregarà d'avaluar-les i qualificar-les.  
  
10.2. Les comissions avaluadores seran nomenades pel director del centre.  
  
10.3. La relació dels membres de la comissió avaluadora es publicarà en el tauler d'anuncis del centre docent on es faça la prova d'accés.  
  
10.4. Els membres de les comissions avaluadores estan subjectes a les causes d'abstenció i recusació que preveuen els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
10.5. Les comissions avaluadores tindran les funcions següents:  
  
a) Organitzar i fer les proves en coordinació amb el Servici de Formació Professional i l'inspector designat per la Direcció Territorial.  
  
b) Comprovar que les persones aspirants complixen els requisits necessaris i, si és el cas, resoldre els dubtes que puguen sorgir.  
  
c) Resoldre les sol·licituds d'exempció.  
  
d) Corregir i qualificar les proves.  
  
e) Omplir l'acta i publicar les llistes provisionals i definitives dels resultats.  
  
f) Resoldre, en primera instància, les reclamacions, d'acord amb la normativa que regula l'exercici del dret de reclamació de qualificacions que es consideren incorrectes.  
  
g) Comprovar, en qualsevol moment del procés, la identitat de les persones aspirants i, en cas de detectar l'incompliment de qualsevol dels requisits, excloure de les proves la persona aspirant.  
  
Article 11. Conservació de la documentació  
  
Els centres on s'hagen constituït les comissions avaluadores, a través de les secretaries d'estos, conservaran tota la documentació que es genere durant els tres mesos següents a la finalització del procés, sense perjuí que les actes de les proves d'accés i una cópia del certificat emés a les persones que hagen superat la prova o part d'esta s'hagen de conservar de manera permanent.  
  
En cas de reclamacions i/o recursos, la documentació es conservarà fins que es resolguen.  
  
Article 12. Avaluació i qualificació de les proves  
  
12.1. Una vegada corregides les proves, les comissions avaluadores les qualificaran, seguint el procés següent:  
  
a) Per a la prova d'accés a grau mitjà  
  
- Es calcularà la mitjana aritmètica amb dos decimals de les notes de Llengua i Literatura i de Ciències Socials, que serà la nota de la part sociolingüística.  
  
- Es calcularà la mitjana aritmètica ponderada amb dos decimals de les notes de Matemàtiques, Ciències Naturals i Tecnologia, que tindran un pes de 5, 3 i 2 respectivament, que serà la nota de la part cientificomatematicotècnica.  
  
b) Per a la prova d'accés a grau superior  
  
- Es calcularà la mitjana aritmètica ponderada amb dos decimals de les notes de Llengua i Literatura, Matemàtiques i Anglés, que tindran un pes de 4, 4 i 2 respectivament, que serà la nota de la part comuna.  
  
- Es calcularà la nota de la part específica amb la mitjana aritmètica amb dos decimals de les notes de les dos optatives de l'opció que s'hagen triat.  
  
12.2. La nota final serà la mitjana aritmètica amb dos decimals de les dos parts de la prova, si bé la nota final només es podrà calcular quan la nota de cada una de les parts de la prova siga superior a 4.  
  
Si la nota final és superior a 5, la prova es considerarà superada.  
  
12.3. A la nota calculada segons el punt anterior, se li sumarà la puntuació que resulte de multiplicar pel coeficient 0,15, o pel que el substituïsca d'acord amb la legislació bàsica estatal, la qualificació obtinguda en el curs de preparació de la prova d'accés a cicles formatius previst en l'article 41.5 de la Llei Orgànica 2/2006, de 3 de maig, d'Educació, a les persones següents:  
  
- Les que hagen superat els móduls del primer nivell d'un programa de qualificació professional inicial, i superen el curs de preparació de la prova d'accés a cicles formatius de grau mitjà.  
  
- Les que hagen superat un cicle formatiu de grau mitjà i, també, hagen superat el curs preparatori de la prova d'accés a cicles formatius de grau superior.  
  
12.4. La concessió d'exempcions d'alguna part o d'algun apartat de la prova d'accés es realitzarà de la manera següent:  
  
- Si per a sol·licitar l'exempció es presenta un certificat acadèmic que inclou una nota mitjana, esta es prendrà amb un màxim de dos decimals com a nota de la part o apartat exempt. No obstant aixó, si la certificació que dóna dret a l'exempció prové del que s'ha regulat en l'article 6 de la present orde respecte als programes de qualificació professional inicial, la qualificació serà de 5.  
  
- Si la certificació que dóna dret a l'exempció té una nota literal, la conversió es farà segons la taula d'equivalències següent:  
  
Suficient: 5,5  
  
Bé: 6,5  
  
Notable: 8  
  
Excel·lent: 10  
  
- Si la certificació que dóna dret a l'exempció no té nota o el motiu de l'exempció és la pràctica laboral o qualsevol altra circumstància que no comporta nota, la qualificació serà de 5.  
  
12.5. La comissió avaluadora estendrà acta d'avaluació provisional en què figurarà la qualificació de cada una de les parts o, si és el cas, els apartats d'estes i la qualificació final, si és procedent.  
  
Article 13. Certificat i efectes  
  
13.1. El/la secretari/a del centre públic en què es facen les proves d'accés o al qual estiga adscrit el centre privat concertat que les haja fet expedirà un certificat a les persones que les hagen superat i indicarà la nota obtinguda en cada apartat i part, així com la nota final.  
  
13.2. La superació de la prova d'accés als cicles formatius de Formació Professional Inicial tindran validesa com a requisit d'accés en tot el territori nacional.  
  
13.3. La superació de la prova d'accés serà vàlida també perquè les persones que no hagen obtingut una plaça puguen sol·licitar l'admissió en els cicles formatius en procediments d'admissió posteriors i conserven la nota que figure en el certificat de superació.  
  
13.4. De la mateixa manera, s'expediran certificats a les persones que hagen superat alguna part o apartat de la prova, on s'indicarà la nota obtinguda, perquè se'ls puga eximir de l'examen en sucesives convocatóries de proves d'accés.  
  
13.5. La superació de la prova d'accés de grau mitjà donarà accés a qualsevol cicle de grau mitjà de Formació Professional i així constarà en el certificat corresponent.  
  
13.6. La superació de la prova d'accés de grau superior donarà accés a qualsevol cicle de grau mitjà i als cicles de grau superior que estiguen vinculats amb l'opció triada que figuren en el certificat corresponent.  
  
Article 14. Reserva de plaça i matrícula  
  
14.1. La superació de la prova d'accés o l'exempció d'esta no donarà dret a l'admissió directa de l'alumnat.  
  
Per a poder matricular-se en un cicle formatiu, els alumnes hauran de presentar la sol·licitud d'admissió en el centre en què vullguen cursar el cicle formatiu en el període que, a este efecte, s'establisca.  
  
14.2. Els centres reservaran per a estos alumnes el 20% de les places disponibles del cicle.  
  
Article 15. Adaptacions per a aspirants amb discapacitat  
  
1. Els aspirants que presenten algun tipus de discapacitat que exigisca condicions específiques per al desenrotllament de les proves, ho hauran de manifestar en la sol·licitud d'inscripció i hauran d'aportar la documentació justificativa de les causes que motiven la petició per mitjà d'un certificat oficial de minusvalidesa emés per l'organisme acreditat corresponent, que informe de les característiques de la discapacitat o trastorn que afecta l'aspirant, junt amb la proposta dels recursos addicionals que considere oportuns.  
  
2. Els centres educatius receptors d'estes sol·licituds remetran, el mateix dia de la recepció, cópia d'estes i de la documentació, així com un informe del secretari de la comissió avaluadora assessorat pel departament d'orientació sobre la possibilitat d'atenció sol·licitada, a la direcció territorial d'Educació corresponent, que tindrà en compte esta circumstància a fi de determinar les adaptacions que siguen necessàries i informaran de les que, si és el cas, s'hagen de fer a la persona interessada i a la comissió avaluadora corresponent.  
  
Article 16. Reclamacions  
  
1. Les persones interessades, o els seus pares, mares o tutors legals quan siguen menors d'edat, podran presentar reclamacions contra el llistat provisional de persones admeses, contra la resolució provisional d'exempcions, contra la resolució provisional de proves adaptades i contra la qualificació provisional de les proves d'accés.  
  
Les reclamacions hauran de presentar-se en la secretaria dels centres docents on es realitzen els exàmens i estaran dirigides al president o a la presidenta del tribunal.  
  
2. La publicació dels llistats i de les resolucions provisionals i definitives tindran efectes de comunicació a les persones reclamants.  
  
3. Els terminis per a estes reclamacions s'especificaran en cada convocatória.  
  
Article 17. Recursos d'alçada  
  
Contra el llistat definitiu de persones admeses, la resolució definitiva d'exempcions, la resolució definitiva de proves adaptades i les qualificacions definitives de les proves d'accés, es podrà interposar recurs d'alçada en el termini d'un mes, comptat a partir de l'endemà de la publicació del corresponent llistat definitiu, davant del director territorial d'Educació, segons el que disposa els articles 114 i 115 de la Llei 4/1999, de modificacions de la Llei 30/1992, de règim jurídic de les administracions públiques i del procediment administratiu comú.  
  
DISPOSICIONS ADDICIONALS  
  
Primera  
  
L'alumnat que haja superat un Programa de Garantia Social o un Programa de Qualificació Professional Inicial Experimental a la Comunitat Valenciana i complisca els requisits per a fer la prova d'accés als cicles formatius de grau mitjà disposarà d'una puntuació de partida que se sumarà a l'obtinguda en la prova. Esta puntuació s'obtindrà multiplicant pel coeficient 0,1 la nota mitjana amb dos decimals del Programa de Garantia Social o del Programa de Qualificació Professional Inicial Experimental.  
  
Segona  
  
Els alumnes que, excepcionalment i amb l'autorització corresponent de la Inspecció Educativa, després d'haver cursat un Programa de Garantia Social o un Programa de Qualificació Professional Inicial Experimental a la Comunitat Valenciana, hagen cursat i superat amb posterioritat el primer nivell d'un Programa de Qualificació Professional Inicial, únicament podran obtindre l'exempció de la prova d'accés a cicles de grau mitjà sense acumular el percentatge previst per al supósit de superació d'un Programa de Garantia Social o un Programa de Qualificació Professional Inicial Experimental a la Comunitat Valenciana.  
  
Tercera  
  
La participació en les comissions avaluadores de les proves d'accés a cicles formatius es considerarà mèrit als efectes que determinen les normes reguladores de reconeixement a la tasca docent.  
  
DISPOSICIONS TRANSITÒRIES  
  
Primera  
  
En les proves d'accés a cicles formatius de grau superior de l'any 2009, les opcions seran les mateixes que hi havia en anys anteriors i estaran relacionades en la convocatória d'estes. En cada opció només hi haurà dos matèries, per la qual cosa l'aspirant haurà de fer els dos exàmens, excepte en cas d'exempció.  
  
Segona  
  
En les proves d'accés a cicles formatius de grau superior de l'any 2009, la qualificació de la part comuna es farà com s'indica a continuació:  
  
Tant el comentari de text que es trie com l'examen de Matemàtiques es qualificaran de zero a deu punts. L'examen d'Anglés s'avaluarà en termes d'Apte/No Apte.  
  
Si l'avaluació d'Anglés és No Apte, la nota de la part comuna serà la mitjana aritmètica de les qualificacions del comentari de text i de l'examen de Matemàtiques.  
  
Quan l'avaluació d'Anglés haja sigut d'Apte, la nota de la part comuna serà la mitjana aritmètica de les qualificacions del comentari de text i de l'examen de Matemàtiques augmentada en 0,15 punts.  
  
Tercera  
  
Els alumnes que hagen superat la prova d'accés a cicles formatius en convocatóries anteriors a l'entrada en vigor de la present orde, es podran tornar a presentar per a incrementar la qualificació obtinguda i sol·licitar l'exempció de qualsevol part o apartats d'esta, i en este cas la qualificació de la part o apartats exempts serà de 5.  
  
DISPOSICIÓ DEROGATÒRIA  
  
Queda derogada l'Orde de 14 de març de 2001, de la Conselleria de Cultura i Educació, per la qual es regulen les proves d'accés als cicles formatius de la Formació Professional Específica (DOGV, de 2 d'abril de 2001).  
  
DISPOSICIONS FINALS  
  
Primera  
  
Es faculta a la directora general d'Avaluació, Innovació i Qualitat Educativa i de la Formació Professional per a dictar les resolucions necessàries per al compliment del que disposa esta orde.  
  
Segona  
  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 31 de març de 2009  
  
El conseller d'Educació,  
  
ALEJANDRO FONT DE MORA TURÓN


Còpia Permalink ELI